 Bosna i Hercegovina Bosnia and Herzegovina

Federacija Bosne i Hercegovine Federation of Bosnia and Herzegovina

Zeničko-dobojski kanton Zenica-Doboj canton

**OPĆINA BREZA MUNICIPALITY OF BREZA**

Općinsko vijeće Municipality Council

Na osnovu člana 13. stav 2. alineja 12. Zakona o principima lokalne samouprave u Federaciji BIH ("Službene novine FBIH", broj 49/06 i 51/09), i člana 3. i 7. Odluke o javnim priznanjima Općine Breza ("Službeni glasnik Općine Breza", broj 14/14-prečišćen tekst), Općinsko vijeće Breza, na petoj redovnoj sjednici, održanoj dana\_\_\_\_\_\_\_\_\_\_\_\_godine, donosi

**O D L U K U**

**o dodjeljivanju javnog priznanja Općine Breza "Plaketa Breze"**

**Član 1**.

U povodu 6. aprila Dana Općine Breza **"PLAKETA BREZE",**

**DODJELJUJE SE:**

1. **Humanitarna organizacija „HUMAN APPEAL INTERNATIONAL U.A.E.“**

**sa sjedištem u Sarajevu**

**2. Udruženje građana „PLANINARSKO DRUŠTVO BUDOŽELJ-BREZA“**

**Član 2.**

Uz diplomu će se dodjeliti i novčana nagrada u iznosu od po 300,00 KM.

**Član 3.**

Javno priznanje iz ove Odluke uručiti na svečanoj sjednici Općinskog vijeća koja će se održati 6.aprila u povodu Dana Općine Breza.

**Član 4.**

Ova Odluka stupa na snagu danom objavljivanja u "Službenom glasniku Općine Breza".

Broj: \_\_\_\_\_\_\_\_\_\_\_\_\_\_\_\_ PREDSJEDAVAJUĆI

Breza, \_\_\_\_\_\_\_\_\_\_\_\_\_\_ .godine Općinskog vijeća

Anel Rihić, s.r.

**O b r a z l o ž e nj e**

**Pravni osnov**

Pravni osnov za donošenje ove Odluke sadržan je u članu 13. stav 2. alineja 12. Zakona o principima lokalne samouprave u Federaciji BIH ("Službene novine FBIH", broj 49/06 i 51/09) i članu 3. i 7. Odluke o javnim priznanjima Općine Breza ("Službeni glasnik Općine Breza", broj 14/14 prečišćeni tekst),

**Razlozi za donošenje**

Shodno Odluci o javnim priznanjima i Zaključku Općinskog vijeća, broj: 01/1-02-96/21 („Službeni glasnik Općine Breza“, broj 2/21), Komisija za odlikovanja i općinska priznanja je pristupila određenim aktivnostima, te utvrdila javni oglas za dostavu prijedloga općinskih priznanja. Javni oglas je bio otvoren od 11.02. do 03.03.2021.godine. U ostavljenom roku svoje prijedloge dostavilo je 11 institucija, odnosno pojedinaca.

Na sjednicama održanim 03.03. i 05.03.2021.godine, Komisija je razmatrala pristigle prijedloge koji su zaprimljeni u utvrđenom roku, po osnovu javnog oglasa, te jednoglasno zaključila da se Općinskom vijeću predlože, za „Plaketu Breze“, kandidati utvrđeni u članu 1. predmetne Odluke.

1. **Humanitarna organizacija „HUMAN APPEAL INTERNATIONAL U.A.E.“**

**sa sjedištem u Sarajevu**

Humanitarna organizacija „HUMAN APPEAL INTERNATIONAL U.A.E.“ je nevladina organizacija iz Ujedinjenih Arapskih Emirata, osnovana 1984. godine, koja djeluje u oblastima razvoja i pružanja pomoći. Od svog osnivanja pomaže siromašne, djecu i siročad koja su zanemarena. Kroz svoje aktivnosti i projekte pokriva više od 50 zemalja širom svijeta. U početku uspostavljena je da pruža pomoć žrtvama suše i gladi u Africi, da bi poslije proširila svoje aktivnosti i programe. Saradnja ove organizacije i JU Centar za socijalni rad Breza, počela je 2012. godine, kada je ova humanitarna organizacija iskazala interes za saradnju, kroz pomaganje najugroženijih kategorija stanovništva. Ta saradnja traje i danas.

Tokom svog djelovanja, za korisnike JU Centra za socijalni rad, obezbjedila je slijedeće:

-humanitarne pakete sa hranom za 150 porodica (godišnje)

-kurbansko meso za 150 porodica (godišnje)

-donacija 148 komada ženskih jakni

-novčana pomoć djeci – jetimima mjesečno

-kupovina pčela za 3 porodice (po 6 košnica)

-kupovina 7 ovaca za 1 porodicu

-kupovina i ugradnja plastenika za 1 porodicu

-obezbjeđen besplatan pregled oftamologa za 92 djece i nabavka 40 naočala za djecu-korisnike dječijeg dodatka

-novčana pomoć u liječenju za 1 porodicu

-novčana pomoć samohranoj majci sa više djece

-nabavka ogrijeva za socijalno ugrožene porodice.

1. **Udruženje građana „Planinarsko društvo Budoželj-Breza“**

„Planinarsko društvo Budoželj-Breza“, jedno je od najstarijih udruženja sa prostora naše općine, koje egzistira od davne 1952.godine, koje nije prekidalo svoj rad i u najtežim trenutcima, kako ratnom tako i poratnom. Radi se o svojevrsnom „ambasadoru“ općine Breza, koje je godinama predstavlja van granica naše općine, kantona ili države. Sarađuje sa planinarskim društvima iz cijele BiH i drugih država, kao što su: Slovenija, Hrvatska, Crna Gora i Srbija. Društvo pruža svoje usluge brojnim sportskim, kulturnim i drugim udruženjima i sportskim kolektivima sa područja Općine Breza, kao što su FK „Rudar“ Breza, UPTOS Breza, Odbojkaški klub Breza, kao i Centar za zdravo starenje KS.

UG „Planinarsko društvo Budoželj-Breza“ uzima aktivno učešće u planinarskim pohodima i ekspedicijama. Jedna od značajnih ekspedicija je osvajanje vrha Ararat u Turskoj, 5165m nadmorske visine, koji je osvojio član „Planinarskog društva-Budoželj-Breza“, Mirza Rizvo.

U vrijeme pandemije ovo društvo je nastavilo aktivno da radi, proširuje svoje smještajne kapacitete za još 30 kreveta, bez pomoći lokalne zajednice u prethodne tri godine. Započeta je i izgradnja sportskog terena, u okviru kojeg je planirano asfaltiranje i postavljanje adekvatne rasvjeta, sve s ciljem bolje promocije kako društva, tako i Općine Breza.

Predlaže se Općinskom vijeću da ovu Odluku usvoji u predloženom tekstu.

PREDSJEDNIK

Komisije za odlikovanja i općinska priznanja

Malik Smailbegović,s.r.